|  |  |
| --- | --- |
|  | **Pesterzsébet-Központi Református** **Egyházközség**1204 Budapest, Ady E. u. 81.Tel/Fax: 283-0029www.pkre.hu |
|  ***1893-2020*** |  |

Pesterzsébet, 2020. június 28.

***Kreisz János***

**MÓZES**

**Lectio:**II. Mózes 2; 10-15, 3; 1-14

***„És felnevekedék a gyermek, és vivé őt a Faraó leányához, és fia gyanánt lőn annak, és nevezé nevét Mózesnek, és mondá: Mert a vízből húztam ki őt.***

***Lőn pedig azokban a napokban, mikor Mózes felnevekedék, kiméne az ő atyjafiaihoz és látá az ő nehéz munkájokat s látá, hogy egy Égyiptombeli férfi üt vala egy héber férfit az ő atyjafiai közül. Mikor ide-oda tekinte és látá hogy senki sincs, agyonüté az Égyiptombelit és elrejté azt a homokba.***

***Másnap is kiméne és ímé két héber férfi veszekedik vala. És monda annak, aki bűnös vala: Miért vered a te atyádfiát?***

***Az pedig monda: Kicsoda tett téged fő emberré és bíróvá mi rajtunk? Talán engem is meg akarsz ölni, mint megöléd az égyiptomit? Mózes pedig megfélemlék és monda: Bizony kitudódott a dolog.***

***A Faraó is meghallá azt a dolgot és Mózest halálra keresteti vala: de elfuta Mózes a Faraó elől és lakozék Midián földén; leűle pedig egy kútnál.” (…)***

***„Mózes pedig őrzi vala az ő ipának, Jethrónak a Midián papjának juhait és hajtá a juhokat a pusztán túl és juta az Isten hegyéhez, Hórebhez. És megjelenék néki az Úr angyala tűznek lángjában egy csipkebokor közepéből, és látá, hogy ímé a csipkebokor ég vala; de a csipkebokor meg nem emésztetik vala.***

***S monda Mózes: Oda megyek, hogy lássam e nagy csudát, miért nem ég el a csipkebokor. És látá az Úr, hogy oda méne megnézni, és szólítá őt Isten a csipkebokorból, mondván: Mózes, Mózes. Ez pedig monda: Ímhol vagyok.***

***És monda: Ne jőjj ide közel, oldd le a te saruidat lábaidról; mert a hely, amelyen állasz, szent föld. És monda: Én vagyok a te atyádnak Istene, Ábrahámnak Istene, Izsáknak Istene és Jákóbnak Istene. Mózes pedig elrejté az ő orcáját, mert fél vala az Istenre tekinteni.***

***Az Úr pedig monda: Látván láttam az én népemnek nyomorúságát, amely Égyiptomban vagyon és meghallottam az ő sanyargatóik miatt való kiáltásukat; sőt ismerem szenvedéseit.***

***Le is szállok, hogy megszabadítsam őt az Égyiptombeliek kezéből és felvigyem őt arról a földről, jó és tágas földre, téjjel és mézzel folyó földre, a Kananeusok, Khitteusok, Emoreusok, Perizeusok, Khivveusok és Jebuzeusok lakóhelyére.***

***Mivel hát ímé feljutott hozzám az Izráel fiainak kiáltása és láttam is a nyomorgatást, amelylyel nyomorgatják őket az Égyiptombeliek: Most azért eredj, elküldelek téged a Faraóhoz és hozd ki az én népemet, az Izráel fiait Égyiptomból.***

***Mózes pedig monda az Istennek: Kicsoda vagyok én, hogy elmenjek a Faraóhoz és kihozzam az Izráel fiait Égyiptomból?***

***És felele: Én veled lészek! és ez lesz a jele, hogy én küldöttelek téged, hogy mikor kihozod a népet Égyiptomból, ezen a hegyen fogtok szolgálni az Istennek.***

***Mózes pedig monda az Istennek: Ímé én elmegyek az Izráel fiaihoz és ezt mondom nékik: A ti atyáitok Istene küldött engem ti hozzátok; ha azt mondják nékem: Mi a neve? mit mondjak nékik?***

***És monda Isten Mózesnek: VAGYOK AKI VAGYOK. És monda: Így szólj az Izráel fiaihoz: A VAGYOK küldött engem ti hozzátok.”***

Kedves Testvérek! **A mai istentiszteleten az Ószövetség vitathatatlanul legnagyobb alakja, Mózes lesz előttünk.** Mózes jelentőségét mutatja, hogy amikor Jézus és tanítványai **a megdicsőülés hegyén** vannak, az egyik ember, aki megjelenik az Mózes. Szintén Mózes jelentőségét mutatja, hogy **Jézus egyszer ezt mondja**: *„Mózes, a zsoltárok és a próféták rólam beszélnek.”* Ez pedig a legnagyobb kitüntetés az ember számára, hogyha Jézus mondja ezt róla, hogy: *„Ő rólam beszél.”*

Különös életútja van ennek a nagy ószövetségi férfinek. Mindenképpen különös abban a tekintetben, hogy **Mózes életét három nagy részre oszthatjuk**. Ez háromszor negyvenévnyi idő. És mind a három életszakasznak van egy sajátos, nagyon találó jellemzője, és erről szeretnék ma beszélni köztetek. **Az első negyven évnek az, hogy Mózes megtanulta, hogy ő valaki!** Aztán a **második** negyvennek az, hogy Mózes megtanulta, hogy ő **mégis szinte egy senki.** Végül az utolsó negyven évben megtanulta, **hogy mi az ő feladata**.

**Azért izgalmas történet ez a mózesi élettörténet, mert alapvetően bemutatja, hogy milyen volt az ember, milyenné lett az ember, és mivé kellene és lehet válnia Isten tervében.** Éppen ezért mindnyájunkat érintő, fontos dologról lesz ma szó, ezen az istentiszteleten. **Tudniillik arról, hogy mi az ember feladata, és az útról, amíg eljut odáig, hogy ezt megértethesse vele az Isten. Mózes életében hol történt ez a fordulat? Dióhéjban az imént felolvasott hosszabb igeszakaszban.** A felolvasott történet volt a fordulat Mózes életében, hogy találkozott az Istennel, Aki be is mutatkozott neki, Mózes pedig engedett az Ő vonzásának. **Nézzük hát, hogy hogyan jutott el erre a pontra az Ószövetség nagy embere, és milyen következményei lettek.**

Ahogyan azt már korábban is mondtam, Mózes különös és a legnagyobb alakja az Ószövetségnek. Nemcsak azért különös, mert csodákat vitt általa végbe az Isten, hanem az egész élete különös események sorából állt. **Jól tudjuk, hogy József óta a héberek Egyiptomban éltek, azonban annyira megnőtt a héber lakosság száma, hogy az már veszélyeztette volna az egyiptomiakat, ezért a fáraó rabszolgává tette őket.** Mózes korára pedig eljutottak odáig, hogy **minden újszülött fiúgyermeket meg kellett ölni**. Mózes is ennek esett volna áldozatul, de édesanyja beletette a „mózeskosárba”, természetesen akkor még nem így hívták, a Nílus folyóba tette a kosarat, majd a fáraó leánya kiemelte a vízből, és csodálatos módon megmenekült a gyermek Mózes. Ezt a fiút a fáraó maga mellé vette, és az ő királyi udvartartásában lehetett.

**Minden bizonnyal Mózes úgy érezhette, hogy ő egy kiválasztott ember. Ő egy nagy valaki!** Hiszen a legnagyobb mesterektől, tudósoktól tanulhatott a fáraó udvarában, bizonyára ismerte a megmenekülésének történetét, hiszen az anyja lett a nevelője, aki nyilvánvalóan mindent elmondott neki. Éppen ezért zsidó identitása megmaradt, bár a fáraó a fiává fogadta. **Gondoljunk bele most egy pillanatra**, hogy mennyire önbizalomtól duzzadó ember lehetett ez a Mózes?! Hiszen a nagy világbirodalomban van, nem is akármilyen pozícióban a fáraó mellett. **Azt gondolhatta magában, amit a mostani filmek így mondanak: „a kiválasztott”.** Úgy érezhette, hogy ő felette áll másoknak, hiszen ő tökéletes, isteni módon megmenekült gyermekkorában, a legjobbaktól tanult, a fáraó kegyeltje, senki sem parancsolhat neki.

**Nem ez jellemzi a legtöbb embert?** Most nyilván nem arra gondolok, hogy a fáraó gyermekei lennénk, de arra igen, hogy a mi **szintünkön ugyanezt tesszük, ugyanezt játsszuk**. Nem kell nagy dolgokra gondolni, elég olyanokra mint, hogy: *A családban csak nekem lehet, és van igazam, senki másnak.* **Vagy, egy beszélgetésben mondhat a másik, amit csak akar, én nálam van az igazi tudás, én felette állok, és mondhat, amit csak akar.** Vagy tehet bárki bármit, és sokkal jobban meg tudom azt csinálni. **Emlékszem Sárospatakon volt egy fiú,** felettem járt két évvel, és bármilyen beszélgetés volt, mindenki tudta, hogy mondhatunk, amit csak akarunk, jönni fog tőle a válasz, hogy: *„Az semmi! velem az történt, hogy…”* **A napjainkban oly divatos kifejezéssel élve: én felépítettem magam, és semmire nincsen szükségem mert megalkottam önmagamat.** A világ nagy hazugsága ez kedves testvérek, és mindenhonnan ez ömlik ránk. *„Törődj magaddal!”, „Mert megérdemled”* Ugye ismerősek ezek a szlogenek? **Az ebben a borzasztóan sátáni, hogy ezzel az embert belehajszolja egy olyan gondolatba, hogy: *„Te vagy valaki, te vagy a legnagyobb, a legjobb.”* Holott nem így, és nem erre vagyunk megalkotva.**

**Nézzétek Mózes felindulásában megöl egy egyiptomit.** Mert ő még ezt is megteheti, semmi és senki nem gátolhatja őt ebben. *Mert én döntök. Mert én vagyok a főnök, ne szóljon, és nem szólhat bele senki a döntéseimbe.* **Látjátok hová juthat az ember, aki ezen az úton jár?** Mózes gyilkossá lesz, és emiatt menekülnie kell. **Lám milyen csúfosan zárul Mózes életének első negyven éve.** **Amikor megtanulta, és el is hitte, hogy ő valaki. Gyilkosként, kegyvesztettként, menekülnie kell Egyiptomból.** Így lett a maga szeme előtt is, valakiből senkivé.

**Jól vigyázz, hogy ha ilyen úton jársz!** Ha életednek abban a szakaszában tartasz, hogy tudod magadról, hogy felette állsz a többieknek, és te vagy az igazság kizárólagos birtokosa, akkor nagyon vigyázz! Figyelj az érzéseidre és a gondolataidra! **Nehogy úgy járj, mint Mózes, hogy menekülnöd kelljen, mert elég volt belőled.** Általában mindig ez a végeredmény. Menekülni kell. **Ha felismered magadban a „valakit” akkor javaslom, hogy hajts fejet az Isten előtt.** Ugyanis ennek a gondolatnak a mélyén az van, hogy még az Istennél is jobban tudom a dolgokat. **Amikor ez a gondolat, ez az érzés megcáfolódik az emberben az mindig rettenetes. Mózesnek menekülnie kellett, mert összedőlt az addig megkérdőjelezhetetlennek hitt nagy ÉN. A valaki.**

**Mózes tehát elmenekült Egyiptomból, és Midiján földjére került.** És itt álljunk meg egy pillanatra. Bele tudunk gondolni abba, hogy mennyire nem lehetett egyszerű, hogy széthullott az élete? **Egyik pillanatban még a dicső fáraó palotájában volt, és azt hitte magáról, hogy mindenki felett álló úr, most, a másik pillanatban pedig Midiján földjén a pusztában van és pásztorember lett. Döbbenetes a kontraszt:** egyik oldalon a dicső palota és Egyiptom hercege, míg a másik oldalon egy egyszerű pásztor a pusztában. Mózesnek meg kellett tanulnia, hogy ő valójában egy senki. Semmi hatalma nem maradt, hiszen az apósa Jetró volt a családfő, és **40 éven keresztül most azt kell, hogy tanulja, és be kell lássa, hogy ő valójában, tényleg egy senki.**

**Ennek a negyven évnek a végén találkozik Mózes a Hóreb hegyén Istennel, amit fel is olvastam.** Ezen a mélyponton vált és válhatott végre Mózes igazán az *„Isten emberévé.”* **Végre eljutott ez az ember odáig, hogy ő már nem valaki, hanem valójában egy senki.** Megértette, hogy az egész addigi élete egy hazugságra épült, a *„vagyok valaki”* hazugságra. Végre eljutott arra a pontra, hogy valójában ő egy senki. Isten mindig ilyenkor tudja igazán megszólítani az embert. **Amikor az ember szívéből kiürült minden, ami azt táplálta, hogy *„ő valaki”*. Amíg azzal van tele a szív, hogy *„én, én, és én.”*** Hogy mindennek a mércéje egyedül, és kizárólag én vagyok. **Amikor ez elkezd kiürülni egy szívből, onnantól válik megszólíthatóvá.** Amikor valaki igazán megismerte azt, hogy ő mennyire senki, akkor ezen a ponton, ebben a lelkiállapotban és helyzetben juthat a legközelebb az Úrhoz, és tanulhatja meg azt, hogy szolgája legyen mindenki másnak. Ezen a mélyponton vált Mózes *„Isten emberévé”.*

**Milyen nagy kegyelem az, amikor az Úr egy embert, aki magát valakinek képzelte, leszállít erről a magasságról, és megtaníttatja vele, hogy ő bizony szinte csak egy senki!** Ma is sokakat akar erre tanítani az Úristen. Ki tanulta meg már? **Van-e valaki közöttünk, aki most nagyon úgy érzi, hogy ő egy senki?** **Hadd mondjam most a legteljesebb komolysággal azt, hogy éppen az ilyen *„senkiket”* keresi az Úr, mert a *„valakikkel”* nem tud munkálkodni, csak a senkikkel.** Ez az állapot a lehető legjobb lehetőség az Úristen kegyelme számára!

**Mózes végre eljutott odáig, hogy ő egy senki, és megtörténik a csoda. Isten megállítja, megszólítja és bemutatkozik Mózesnek. És megkezdődik az egész Biblia talán legérdekesebb beszélgetése. Hiszen Isten mutatkozik be az embernek, akkor Mózesnek, majd nekünk.** Engedjétek meg, hogy felolvassak néhány rövid verset. *„Én vagyok a te atyádnak Istene, Ábrahámnak Istene, Izsáknak Istene és Jákóbnak Istene. Most azért eredj, elküldelek téged a Faraóhoz és hozd ki az én népemet, az Izráel fiait Egyiptomból. Mózes pedig monda az Istennek: Kicsoda vagyok én, hogy elmenjek a Faraóhoz és kihozzam Izráel fiait Egyiptomból? És felele: Én veled leszek! és ez lesz a jele, hogy én küldöttelek téged, hogy mikor kihozod a népet Egyiptomból, ezen a hegyen fogtok szolgálni az Istennek. Mózes pedig monda az Istennek: Ímé én elmegyek az Izráel fiaihoz és ezt mondom nékik: A ti atyáitok Istene küldött engem ti hozzátok; ha azt mondják nékem: Mi a neve? mit mondjak nékik? És monda Isten Mózesnek: VAGYOK A KI VAGYOK. És monda: Így szólj az Izráel fiaihoz: A VAGYOK küldött engem ti hozzátok.”*

**Micsoda felséges, megrendítő és nagyra méltató megbízatás: a nagy Vagyokról beszélni az embereknek. Isten maga jelölte meg így önmagát. Mit jelent ez?**

Mindenekelőtt azt jelenti, hogy **Isten valóság**, realitás, nem ábránd, nem álom, nem vágy, nem elmélet, nem kitalálás az, hogy van Isten, hanem igaz, mert Ő maga mondta: én vagyok. Azután azt is jelenti ez, **hogy Isten személyes Isten**, nem pedig istentség, nem valami, hanem Valaki! Így mondja: Én vagyok! Azután, azt is jelenti, hogy **Isten kimeríthetetlen valóság és személyiség: Vagyok.** - Micsoda? **Nos, minden, amire csak szükséged van. Isten Vagyok-nak nevezi önmagát, és a hívő ember e kimondhatatlan, drága név mellé bátran odaírhatja mindazt, amire szüksége van.** Ez a *„Vagyok”* azt jelenti, hogy: *Én vagyok mindaz, amire szükséged van az élethez, és az életben ember!* ***Bennem mindent megtalálsz, amire csak szükséged van. Én vagyok az, akit kerestél.******Minden, amiről nem is tudtad, hogy kell neked, de szenvedtél a hiányától, bennem megtaláltad!*** *Mert én vagyok az örökkévaló „VAGYOK”.*

**Ennek az örökkévaló *„vagyoknak”* a jelentését azért érthetjük, mert Valaki megmagyarázta nekünk az értelmét. Jézus mondta, hogy**: *Én vagyok a Jó Pásztor, én vagyok az ajtó, én vagyok a szőlőtő, én vagyok az élet kenyere, az út, az igazság és az élet, én vagyok a feltámadás és az élet, én vagyok a világ világossága, az alfa és az ómega, a kezdet és a vég, az első és az utolsó.* **Minden én vagyok a számodra, amire csak szükséged van!**

**Neked bemutatkozott már az Isten? Te találkoztál már ezzel a hatalmas *„Vagyokkal?”*** Vagy még máshogyan gondolkodsz önmagadról? Ha valaki egyszer találkozik ezzel az örökkévaló *„vagyokkal”* akkor azt fogja tapasztalni, hogy azt mondja neki az Isten, hogy: *„Eredj el, küldelek téged a többiekhez.”* **Mert minden hívő ember újabb találkozása az Úrral ezzel a határozott utasítással végződik: *„Most azért eredj, elküldelek téged!”*** **Úgy van ez Testvérek, hogy Isten sohasem csak azért hív bennünket magához, hogy nála áldást vegyünk** – persze, mindenekelőtt ezért -, **hanem azért is, hogy tőle áldást vigyünk!** Azt olvassuk egy helyen, hogy: *„Megáldalak és áldás leszel.”* **Azért kapod az Istennel való találkozásodban az áldást Tőle, hogy mások számára áldás lehess.**

Erről a nagy, örök Vagyokról beszélj az embereknek! Mondd meg nekik, hogy egyedül Őbenne találja meg a másik ember is mindazt, ami hiányzik az életéből, ami az ő személyes lelki szükségletének éppen megfelel. Mózes, és minden ember, akinek már bemutatkozott az Isten, ezt a feladatot kapta.

**És figyeljétek meg a csodák csodáját! Isten sohasem küld el csak annyival, hogy: *Most azért eredj, elküldelek téged!* Mindig hozzáteszi azt, hogy: *„Ne félj, mert én veled leszek!”***Sosem küld el magányosan a szolgálatba az Isten. Nézzétek Mózest is biztosítja afelől, hogy mindvégig vele lesz. És vele is volt. Micsoda felséges megbízatásunk van kedves testvérek! A nagy „Vagyokról” beszélni az embereknek.

Mózesnek innentől kezdve feladata van. Kedves testvérek, a **zsidó népnek az egyiptomi rabságban való szenvedése nem csupán egy történet, hanem jelkép is. Jelképezi a meg nem váltott ember nyomorúságát, szenvedését, gyötrődését.** Úgy néz ki a dolog, olyan siralmasan, olyan reménytelenül, mintha Isten elfeledkezett volna az Ő népéről. **Látszólag nem történik semmi intézkedés a nép sanyarú sorsának enyhítésére.** **Valójában azonban már készül a szabadítás. Íme, ezt olvassuk:** *„Az Úr pedig monda: Látván láttam az én népemnek nyomorúságát, ...és meghallottam az ő sanyargatóik miatt való kiáltásukat, sőt ismerem szenvedéseit. Le is szállok, hogy megszabadítsam őt az Égyiptombeliek kezéből, és felvigyem őt arról a földről jó és tágas földre, tejjel és mézzel folyó földre.”* (2Móz 3,7-8)

Ímé, az Úr már intézkedik, kiválaszt és megbíz egy embert, hogy az Ő szabadító tervét és szándékát végrehajtsa általa. **Nem csodálatos dolog ez testvérek? Még csodálatosabb akkor, hogy ha önmagunkra gondolunk, ha már átéltük a megváltás csodáját. Amikor te megismerted az Urat, és elfogadtad szabadító kegyelmét, Isten ebben a te hitre jutásodban mások számára is készítette a szabadulást.** **Másokra is gondolt akkor, amikor terajtad könyörült. Azokra, akiket teáltalad akar majd kivezetni a szolgaság házából, a Sátán rabságából a Krisztusban megjelent kegyelem boldog szabadságára.** Azért választott ki, hogy te is eszköz légy az Ő szabadító tervének és szándékának a végrehajtásában. Bűnben élő, a szabadulást még nem ismerő, de arra öntudatlanul is vágyakozó emberi lelkek várnak rád, hogy mikor viszed már nékik az Úrtól az üzenetet. **Azért könyörült rajtad az Úr, hogy munkatársa légy, hogy föl tudjon használni emberi lelkek megmentésének a munkájában.** Isten Szentlelke mindig azért gyújt tüzet az emberben, hogy a helyére kerüljön, a gyertyatartóba, hogy fényljék azoknak, akik még a sötétségben élnek.

Ha pedig még nem élted át a megváltás csodáját, akkor ne félj! Készül már a segítség. Isten küldeni fogja az Ő hűséges embereit.

Bejezem. **Aki kész a szolgálatra, megtapasztalja, hogy az Úr sohasem küld valakit üres kézzel.** Aki kész megnyitni a száját bizonyságtevésre, megtapasztalja, hogy az Úr megtölti szavakkal. Lehet, hogy nem virágos, szép szavak lesznek azok, de mindenesetre olyan szavak lesznek, amelyek az örök haláltól menthetnek meg egy lelket! A te szádat is, a te kezedet is, a te szívedet is föl tudja használni az Úr! **El tudod képzelni, mi történik akkor, ha elhiszed, hogy az Úr valóra váltja ezt az ígéretét: *„Én leszek a te száddal, a te kezeddel, én veled leszek?”* Aki megérezte, hogy most az Úr van itt, az vegye át Tőle ezt a határozott utasítást: *„Most azért eredj, elküldelek téged... hozd ki az én népemet... Egyiptomból!”***

**Mert Mózes megszólításának, elhívásának, szolgálatba állításának CÉLJA a szabadítás – Izrael népe számára. Így lesz Mózes előképe, prófétája Jézusnak, akiben Isten elküldte a világ Megváltójárt, Szabadítóját minden bűnszolgának, bűnfogolynak, így neked is és nekem is. Dicsőség Istennek mindezért.**

Ámen!